CELEX: 62020TN0224
Language: sk
Date: 2020-04-17 00:00:00
Title: Vec T-224/20: Žaloba podaná 17. apríla 2020 – FT a i./Komisia

27.7.2020   
            
            
               SK
            
            
               Úradný vestník Európskej únie
            
            
               C 247/16
            
         
      Žaloba podaná 17. apríla 2020 – FT a i./Komisia
      (Vec T-224/20)
      (2020/C 247/24)
      Jazyk konania: francúzština
      
         Účastníci konania
      
      
         Žalobcovia: FT a ďalších 22 žalobcov (v zastúpení: J.-N. Louis, avocat)
      
         Žalovaná: Európska komisia
      
         Návrhy
      
      Žalobcovia navrhujú, aby Všeobecný súd:
      
                  —
               
               
                  zrušil rozhodnutie Komisie, ktorým sa vydáva výplatná listina žalobcov za mesiac jún 2019, v rozsahu, v akom sú v tomto rozhodnutí po prvé uplatnené nové opravné koeficienty použiteľné na ich platy so spätným účinkom od 1. augusta 2018;
               
            
                  —
               
               
                  zaviazal Komisiu na náhradu trov konania.
               
            
         Dôvody a hlavné tvrdenia
      
      Na podporu svojej žaloby žalobcovia uvádzajú dva žalobné dôvody.
      
                  1.
               
               
                  Prvý žalobný dôvod založený na porušení článkov 64 a 65 Služobného poriadku Európskej únie (ďalej len „služobný poriadok“), porušení zásady rovnosti zaobchádzania a zjavne nesprávnom posúdení. Žalobcovia v tejto súvislosti tvrdia, že im žalovaná neposkytla informácie, ktoré by im umožnili pochopiť nielen zníženie opravného koeficientu použitého na ich plat, ale aj použitie so spätným účinkom, ktoré má za následok mimoriadne veľký dlh.
               
            
                  2.
               
               
                  Druhý žalobný dôvod založený na porušení článku 85 služobného poriadku, zásady právnej istoty a povinnosti konať s náležitou starostlivosťou. Žalobcovia tvrdia, že nemohli počítať s mimoriadnym znížením opravného koeficientu použitého na ich plat v priebehu referenčného obdobia so spätným účinkom. Sú toho názoru, že vzhľadom nato, že podmienky stanovené v článku 85 služobného poriadku nie sú splnené, nemôže od nich Komisia požadovať vrátenie niekoľkých ich mesačných platov z dôvodu zmeny opravného koeficientu so spätným účinkom.